Duitse toeris in SA positief vir Covid-19Die hulp van die polisie moes eindelik ingeroep word om die situasie te help hanteer. (Skermgreep: eNCA) ŉ Groep Duitse toeriste in Suid-Afrika is in kwarantyn geplaas nadat een van hulle positief vir Covid-19 getoets het. Kwara Kekana, woordvoerder van die Gautengse departement van gesondheid, het gesê die toeris word tans in ŉ hospitaal in Gauteng behandel. “Die groep het beplan om die land Donderdag te verlaat. Die grensgesondheidsdiens is in kennis gestel en die groep is verhoed om dit te doen,” het Kekana gesê. Altesaam 47 van die toeriste word tans in ŉ private fasiliteit in Gauteng in kwarantyn gehou. “Weens die beperkte kwarantynspasie is reëlings getref om die ander 15 lede van die groep by een van Gauteng se gesondheidsinstellings in kwarantyn te plaas. “Dit is teleurstellend dat die groep nie met die owerhede wou saamwerk nie en die situasie die punt bereik het waar die polisie ontbied moes word,” het Kekana gesê. Die nodige voorsorgmaatreëls is tydens die vervoer van die toeriste getref om die verdere verspreiding van die virus te probeer stuit. Die departement het weer eens ŉ beroep op Suid-Afrikaners en toeriste gedoen om die bepalings rakende die algehele staat van afsondering te gehoorsaam. Die voorval kom boonop net ure voordat Suid-Afrika se eerste twee sterftes weens die nuwe koronavirus bevestig is. Die slagoffers is twee vroue, onderskeidelik 28 en 48 jaar oud. Dr. Zweli Mkhize, minister van gesondheid, het Vrydag ook gesê die getal Covid-19-besmettings in Suid-Afrika het nou die 1 000-kerf verbygesteek. Die land is sedert Donderdag om 23:59 in ŉ staat van algehele afsondering om die virus se vinnige verspreiding te probeer verhoed. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.